Intervjuet Hvem: Ingrid Vatnar Olsen Skrev leserinnlegg i VG om å være 21 år, kristen og jomfru

I VG skrev du at «sex er noe av det fineste og diggeste vi mennesker kan oppleve, tror jeg». Hvorfor er det viktig å skrive om å være 21 år og jomfru?

–⁠ Jeg ville benytte muligheten til å snakke om sex mens jeg faktisk er jomfru. Derfor tror jeg min stemme kan være viktig. Sex er likevel ikke min hjertesak, mennesker er. Jeg ønsker bare alt godt for mennesker. Og jeg ønsker å vise at det er mulig å gå imot strømmen.

Hvordan finner du styrken til å stå ved valget ditt?

–⁠ Jeg har jo lyst til å ha sex. Kristne er ikke mindre kåte. Kjæresten min er også kristen. Han har hatt sex før, men vi har tatt valget om ikke å ha sex før vi gifter oss. Men shit det er vanskelig – det blir jo noen sene kvelder, men det er bare å holde klærne på!

Hvilke reaksjoner har du fått på innlegget?

–⁠ I kommentarfeltet i VG skrev folk ting som: «Men jenta mi, jomfrudommen er ikke det fineste du kan gi bort.» Men utenom nettroll opplever jeg fine tilbakemeldinger, og blir møtt med respekt fra folk som takker meg for å ta opp teamet.

Møter du fordommer?

–⁠ Folk tror jeg går glipp av mye, og mener jeg er en kjedelig, kristen jente som lar meg begrense av det jeg tror på. De rister på hue og synes synd på meg.

Hvordan forholder du deg til det?

–⁠ Jeg forstår hvorfor folk velger å ha sex, det er jo verdens mest naturlige ting. Jeg er åpen for å lytte til de som er uenig med meg – jeg er jo en del av en minoritet. Jeg tar ikke avstand fra samfunnet, men jeg ønsker likevel ikke alltid å bli formet av det.